Et større oprydningsarbejde er mandag i gang på Blokhus Strand. Sporene efter stormen Malik skal slettes, så stranden igen kan blive brugt. Nedkørslen til stranden er nemlig blokeret af grene, som Naturstyrelsen har lagt ud for at beskytte klitterne. Da Malik rasede, blæste grenene af klitterne og samlede sig på nedkørslen. - Det er en af de allerværste storme, der har været. Flere af stormene har været slemme, men det her er meget voldsomt, siger Keld Sørensen, der har været strandfoged i Blokhus i 25 år. Mandskab fra Park og Vej ved Jammerbugt Kommune arbejder mandag på at få ryddet nedkørsel. Det kan ifølge strandfogeden klares på nogle timer, men herefter venter et større oprydningsarbejde langs stranden. Malik ramte Nordjylland fra lørdag eftermiddag og indtil middagstid søndag. Flere steder blev der målt vindstød svarende til orkanstyrke. Det højeste vindstød blev målt i Hanstholm, hvor vindhastigheden nåede 40 meter i sekundet.

Referat:
Stormen Malik har sat sine spor ved stranden i Blokhus, hvor nedkørslen nu skal ryddes, så det igen bliver muligt at komme ned på stranden i bil.